ธกส.ส่งเทียบกู้เงิน1แสนล้านไว้ใช้จำนำข้าว
ธ.ก.ส.ส่งเทียบเชิญแบงก์รัฐประมูลเงินกู้แสนล้านไว้จำนำข้าวล็อตใหม่ รัฐบาลค้ำความเสี่ยงเท่ากับศูนย์
13 มี.ค. 2556

ธ.ก.ส.ส่งเทียบเชิญแบงก์รัฐประมูลเงินกู้แสนล้านไว้จำนำข้าวล็อตใหม่ รัฐบาลค้ำความเสี่ยงเท่ากับศูนย์
แหล่งข่าวจากกรรมการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ ธ.ก.ส.ได้ประสานงานไปยังธนาคารเฉพาะกิจของรัฐและสถาบันการเงินจำนวนหนึ่งเพื่อขอให้เสนอราคาประมูลเพื่อเปิดวงเงินในการปล่อยกู้ให้กับธนาคารเพื่อนำไปใช้ในโครงการรับจำนำข้าวทุกเมล็ดของรัฐบาล
“เท่าที่รับทราบข้อมูลเบื้องต้นเสนอขอกู้กรุงไทยไป 5 หมื่นล้านบาท และขอกู้เงินจากธนาคารออมสินอีก 5 หมื่นล้านบาท” แหล่งข่าวเปิดเผย
นางกิตติยา โตธนะเกษม รองกรรมการผู้จัดการใหญ่อาวุโส ธนาคารกรุงไทย เปิดเผยว่า ธ.ก.ส. ได้เชิญธนาคารเข้าไปเปิดประมูลวงเงินกู้ล็อตใหม่ ซึ่งเป็นการเชิญธนาคารที่เคยปล่อยกู้ให้กับ ธ.ก.ส. 
ทั้งนี้ ที่ผ่านมาเมื่อเปิดประมูลสินเชื่อของธนาคารของรัฐก็จะมีธนาคารกรุงไทย กับธนาคารออมสินที่เข้าร่วมปล่อยกู้
นางกิตติยา กล่าวว่า หากมีกระทรวงการคลังค้ำประกัน ก็ถือว่าความเสี่ยงเป็นศูนย์ ซึ่งธนาคารก็ยินดีที่จะปล่อยกู้ เพราะการนำเงินกู้ไปใช้ก็ต้องใช้ตามนโยบายของรัฐบาล
“เป็นปกติที่เราให้กู้กับ ธ.ก.ส. ไม่ใช่เรื่องไม่เคยทำ แต่ไม่ว่าจะเป็น ธ.ก.ส.หรือเป็นสถาบันการเงินอื่นเราก็ต้องดูฐานะการเงินธนาคาร และเอาเงินไปลงทุนทำอะไร ที่ผ่านมา ธ.ก.ส.กู้ แต่กระทรวงการคลังเป็นผู้ค้ำประกัน เพราะเป็นธนาคารของรัฐ” นางกิตติยา กล่าว
นางกิตติยา เปิดเผยว่า การปล่อยกู้ให้กับธนาคารรัฐโดยทั่วไปเพื่อนำไปใช้ในโครงการต่างๆ สิ่งที่ธนาคารต้องดูคือฐานะการเงิน พระราชบัญญัติ (พ.ร.บ.) การก่อตั้งธนาคาร ตั้งขึ้นเพื่อวัตถุประสงค์ใด และหากธนาคารเกิดปัญหาใครจะได้รับการดูแลก่อนและหลัง ได้รับการชดใช้หนี้คืนอย่างไร และได้รับงบประมาณแผ่นดินชดเชยหากเกิดปัญหาหรือไม่ 
“การปล่อยกู้ระหว่างธนาคาร ไม่หนักใจหรือกลุ้มใจเพราะคลังค้ำประกัน” นางกิตติยา กล่าว
นางกิตติยา เปิดเผยว่า การปล่อยกู้ให้กับธนาคารของรัฐ ไม่ติดเรื่องเพดานการปล่อยกู้ และไม่นับเข้าเป็นสินเชื่อโครงการภาครัฐ 
แหล่งข่าวจากธนาคารไทยพาณิชย์ เปิดเผยว่า ธนาคารไม่ได้รับการติดต่อจาก ธ.ก.ส.เพื่อขอกู้เงินไปใช้ในโครงการรับจำนำข้าวทุกเมล็ดของรัฐบาล โดยคาดว่า ธ.ก.ส.น่าจะไปหาธนาคารออมสิน เพราะมีสภาพคล่องจำนวนมาก 
“การปล่อยกู้ให้รัฐบาลไม่ติดเพดานการปล่อยกู้ แต่โครงการรับจำนำข้าวเสี่ยงต่อการขาดทุนอยู่แล้ว แต่เมื่อขาดทุนแล้วรัฐบาลจะรับได้แค่ไหนก็ต้องไปดูงบดุลของรัฐ” แหล่งข่าวเปิดเผย
แหล่งข่าวจากธนาคารพาณิชย์แห่งหนึ่ง เปิดเผยว่า ธ.ก.ส.ได้ติดต่อธนาคารไทยพาณิชย์ และธนาคารกรุงไทยเพื่อขอกู้เงินเพื่อนำไปใช้ในโครงการรับจำนำข้าว แต่ถูกธนาคารไทยพาณิชย์ปฏิเสธ